ทิพยฯลดส่งเบี้ยประกันภัยต่อ20%
ทิพยฯ ลดการส่งงานไปยังต่างประเทศลง 20% ย้ำไม่เกี่ยวกับเกณฑ์ คปภ.
18 ส.ค. 2554

ทิพยฯ ลดการส่งงานไปยังต่างประเทศลง 20% ย้ำไม่เกี่ยวกับเกณฑ์ คปภ.
นายสมพร สืบถวิลกุล กรรมการผู้จัดการ บริษัท ทิพยประกันภัย เปิดเผยว่า ปีนี้บริษัทจะลดการส่งเบี้ยประกันภัยต่อจาก 70% เหลือ 50% นั้น หมายความว่าบริษัทจะต้องรับความเสี่ยงไว้เอง 50% จากอดีตจะรับ 30-40% เนื่องจากฐานลูกค้ารายย่อยเพิ่มขึ้น โดยจะเก็บเบี้ยลูกค้ารายย่อยไว้ดูแลเอง
“ลูกค้ารายย่อยก็จะมีประกันอุบัติเหตุส่วนบุคคล ประกันภัยรถยนต์ ประกันสุขภาพ และประกันอัคคีภัย” นายสมพร กล่าว
สำหรับเบี้ยประกันภัยที่บริษัททำประกันภัยต่อจะเป็นลูกค้ารายใหญ่ เช่น โรงกลั่นน้ำมัน ปิโตรเคมี ซึ่งมีเบี้ยประกันปีละประมาณ 2,000 ล้านบาท จะทำประกันภัยต่อ 90% ซึ่งก็ยังคงสัดส่วนนี้ไว้ เพราะมูลค่าความเสียหายต่อครั้งจะมีสูง ต้องหาบริษัทเข้ามาร่วมรับความเสี่ยงออกไป แต่เมื่อรวมเบี้ยรายใหญ่และรายย่อยที่ส่งต่อต่างประเทศจะเหลือ 50% ของเบี้ยรับรวมในปีนี้ 1.4 หมื่นล้านบาท
นายสมพร ยืนยันว่า บริษัทไม่ได้รับผลกระทบจากเกณฑ์ใหม่ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ออกมาควบคุมการส่งประกันภัยต่อไปยังต่างประเทศ เนื่องจากบริษัทที่ทำธุรกิจร่วมกับบริษัทมีการติดต่อกันมานาน มีความน่าเชื่อถือสูง และประกอบกับบริษัททำธุรกิจรับประกันภัยเป็นหลัก ไม่ได้มุ่งหากำไรจากการรับประกันภัยต่อ 
ทั้งนี้ คปภ.ปรับปรุงเกณฑ์การทำประกันภัยต่อใหม่ เช่น เน้นส่งเบี้ยไปที่บริษัทเกรดเอ ส่วนบริษัทเกรดบีให้ส่งได้เพียง 50% และต้องส่งแผนประกันภัยต่อให้ คปภ.ตรวจก่อน จะหากเห็นว่าไม่เหมาะสมจะให้มีการเปลี่ยนแปลง เริ่มมีผลบังคับใช้ในเดือน พ.ย.ปีนี้